b'\n_START_ARTICLE_\nApulia\n_START_SECTION_\nIstorie\n_START_PARAGRAPH_\nApulia, locuit\xc4\x83 ini\xc8\x9bial de iliri, a fost colonizat\xc4\x83 de greci \xc3\xaen secolul VIII \xc3\xae.Hr. Pe coasta M\xc4\x83rii Adriatice au debarcat coloni\xc8\x99tii din Micene, \xc3\xaen timp ce pe \xc8\x9b\xc4\x83rmul M\xc4\x83rii Ionice s-au stabilit proscri\xc8\x99ii din Sparta. Ace\xc8\x99tia din urm\xc4\x83 au \xc3\xaentemeiat ora\xc8\x99ul Taranto \xc3\xaen anul 706 \xc3\xae.Hr.. Me\xc8\x99teri artizani \xc8\x99i negustori harnici au contribuit la \xc3\xaenflorirea ora\xc8\x99ului. Gra\xc8\x9bie avu\xc8\x9biei lor, locuitorii din Taranto \xc8\x99i-au putut permite s\xc4\x83 organizeze trupe de mercenari \xc8\x99i s\xc4\x83 angajeze serviciile unor comandan\xc8\x9bi de renume, f\xc4\x83c\xc3\xa2nd astfel fa\xc8\x9b\xc4\x83 cu succes du\xc8\x99manilor._NEWLINE_\xc3\x8en anul 279 \xc3\xae.Hr., Pyrrhus, regele Epirului, a reu\xc8\x99it chiar s\xc4\x83 \xc3\xaenfr\xc3\xa2ng\xc4\x83 puternica armat\xc4\x83 roman\xc4\x83 \xc3\xaen apropiere de Ausculum. \xc3\x8ens\xc4\x83 armata sa a suferit pierderi at\xc3\xa2t de grele cu aceast\xc4\x83 ocazie, \xc3\xaenc\xc3\xa2t patru ani mai t\xc3\xa2rziu regele s-a predat romanilor la Beneventum. povestea sa a dat na\xc8\x99tere expresiei "victorie a la Pyrrhus"._NEWLINE_Pe vremea romanilor, Apulia nu a avut parte de prea mult\xc4\x83 lini\xc8\x99te. Pe teritoriul s\xc4\x83u s-au purtat, \xc3\xaentre anii 218 - 202 \xc3\xae.Hr., b\xc4\x83t\xc4\x83liile celui de al doilea r\xc4\x83zboi punic dintre Roma \xc8\x99i Cartagina. \xc3\x8en nordul Apuliei, la Cannae, romanii au suferit, \xc3\xaen 216 \xc3\xae.Hr., cea mai grea \xc3\xaenfr\xc3\xa2ngere din istoria luptelor \xc3\xaempotriva comandantului cartaginez Hannibal\xc2\xa0: au fost uci\xc8\x99i atunci 50.000 dintre cei 86.000 de solda\xc8\x9bi ai imperiului._NEWLINE_\xc3\x8en anul 1130, Apulia a devenit parte integrant\xc4\x83 a Regatului Siciliei. \xc3\x8en acele vremuri, din porturile sale au ridicat p\xc3\xa2nzele numeroase cor\xc4\x83bii cu crucia\xc8\x9bi la bord. Din 1282, Apulia a intrat sub controlul Regatului Napoli, pentru a se al\xc4\x83tura apoi Regatului Unit al Italiei \xc3\xaen 1860.\n_START_SECTION_\nGeografie\n_START_PARAGRAPH_\nDin punct de vedere fiziografic Apulia este, \xc3\xaen compara\xc8\x9bie cu alte coi\xc8\x9buri ale peninsulei, \xc8\x9binutul italian cel mai pu\xc8\x9bin caracteristic: terenurile muntoase ocup\xc4\x83 numai 1% din suprafa\xc8\x9ba sa, iar c\xc3\xa2mpiile 54%. Restul regiunii este alc\xc4\x83tuit din podi\xc8\x99uri._NEWLINE_Clima este subtropical\xc4\x83 cu veri lungi \xc8\x99i fierbin\xc8\x9bi \xc3\xaen care bate v\xc3\xa2ntul cald \xc8\x99i uscat numit "sirocco", prim\xc4\x83veri \xc8\x99i toamne c\xc4\x83lduroase, ierni scurte \xc8\x99i ploioase. cantitatea medie anual\xc4\x83 de precipita\xc8\x9bii este de 600\xc2\xa0mm.\n_START_SECTION_\nEconomie\n_START_PARAGRAPH_\nAgricultura reprezint\xc4\x83 fundamentul economiei regiunii Apulia. O mare importan\xc8\x9b\xc4\x83 o au culturile de m\xc4\x83sline \xc8\x99i de migdale, precum \xc8\x99i produc\xc8\x9bia de vin \xc8\x99i de ulei de m\xc4\x83sline. Iriga\xc8\x9biile au contribuit la cre\xc8\x99terea productivit\xc4\x83\xc8\x9bii culturilor de cereale \xc8\x99i de tutun. Apulia de lupt\xc4\x83 de secole cu problema cantit\xc4\x83\xc8\x9bilor insuficiente de ap\xc4\x83. Solurile sale af\xc3\xa2nate \xc8\x99i calcaroase absorb imediat stropii adu\xc8\x99i de ploile prea rare. Sistemul complex (dar deja insuficiente) de iriga\xc8\x9bii colecteaz\xc4\x83 apa din bazinul r\xc3\xa2ului Sele din Campania \xc8\x99i o distribuie prin numeroase canale \xc3\xaen \xc3\xaentreaga regiune. Pe terenurile montane se cresc ovine.\n_START_SECTION_\nTurism\n_START_PARAGRAPH_\nCoastele Apuliei se \xc3\xaentind de la localitatea Marina di Ginose din apropiere de Taranto p\xc3\xa2n\xc4\x83 la grani\xc8\x9bele provinciei Molise. Pe \xc8\x9b\xc4\x83rmul m\xc4\x83rii se afl\xc4\x83 sate pesc\xc4\x83re\xc8\x99ti \xc8\x99i sta\xc8\x9biuni de odihn\xc4\x83 vizitate cu pl\xc4\x83cere de turi\xc8\x99ti. C\xc4\x83l\xc4\x83torii \xc3\xaen c\xc4\x83utare de relaxare pot g\xc4\x83si aici locuri pe placul lor: golfuri lini\xc8\x99tite \xc8\x99i izolate._NEWLINE_Vizitatorii afla\xc8\x9bi \xc3\xaen vacan\xc8\x9b\xc4\x83 sunt atra\xc8\x99i de grota Castellana, de pe\xc8\x99tera Polignano \xc8\x99i de Castelul del Monte, dat\xc3\xa2nd din secolul XIII. \xc3\x8en \xc8\x9binutul pintenului italian (protuberan\xc8\x9ba Peninsulei Apenine situat\xc4\x83 la nord de Golful Manfredonia) se ridic\xc4\x83 Muntele Gargano, care atinge altitudini de peste 1.000 de metri. Cu toate acestea, numeroase regiuni din Apulia nu sunt \xc3\xaenc\xc4\x83 explorate din punct de vedere turistic._NEWLINE_\xc3\x8en Apulia, demne de aten\xc8\x9bie sunt nu numai marile ora\xc8\x99e, precum Taranto sau Bari, sau sta\xc8\x9biunile de lux din Peninsula Gargano. \xc3\x8en centrul regiunii, \xc3\xaen apropiere de Alberobello, peisajul este dominat de trulli, case tradi\xc8\x9bionale rotunde cu acoperi\xc8\x99uri conice, construite f\xc4\x83r\xc4\x83 mortar din calcarul disponibil \xc3\xaen \xc3\xaemprejurimi. Zidurile acestor case sunt de obicei vopsite \xc3\xaen alb, iar acoperi\xc8\x99urile sunt adeseori \xc3\xaempodobite cu decora\xc8\x9bii de piatr\xc4\x83 cu semnifica\xc8\x9bii religioase sau magice. \xc3\x8en or\xc4\x83\xc8\x99elele din zon\xc4\x83 poate fi sim\xc8\x9bit\xc4\x83 atmosfera sudului Italiei cu puternice influen\xc8\x9be culturale orientale, \xc3\xaen timp ce \xc3\xaen nordul Apuliei merit\xc4\x83 vizitate numeroasele cet\xc4\x83\xc8\x9bi \xc3\xaent\xc4\x83rite.'